西湖二咏 觀捕魚
作者：蘇轍
朝代：宋

paragraphs: 西湖不放長竿入，羣魚空作淘河食。
漁人攘臂下前汀，蕩漾清波浮兩腋。
藕梢菱蔓不容網，箔作長圍徒手得。
逡巡小舟十斛重，踊躍長魚一夫力。
柳條穿頰洗黄金，鱠縷堆盤雪花積。
燒薤香橙巧相與，白飯青蔬甘莫逆。
食罷相携堤上步，將散重煎葉家白。
人生此事最便身，金印垂腰定何益。